kardosdrur/scandi-wiki huggingface dataset:
Hermann Bengtson

Hermann Bengtson (2. juli 1909 – 3. november 1989) var en tysk oldtidshistoriker, samt rektor ved universitetet i Würzburg. Hans speciale var græsk oldtidshistorie, koncentreret hovedsagelig omkring hellenistisk historie og kultur.

Bengtson studerede i starten af 1930'erne klassisk filologi, historie, assyriologi og ægyptologi ved universiteterne i Hamburg, München og Pisa. Hans forskning inden for hellenistisk historie var omfattende og blev på mange måder grundlæggende inden for studiet af visse emner, bl.a. studiet af hellenistiske herskerskikkelser i hans Herrschergestalten des Hellenismus.

Bengtsons indsats inden for udforskningen af hellenistisk historie har betydet at hans navn er slået fast blandt de store historikere inden for dette felt, som f.eks Hammond, Walbank, Rostovtzeff, Bickerman og Beloch. Hans betydning kan også ses af at nogle af hans værker er blevet oversat til engelsk.

Historikere fra Tyskland
Jørgen af Danmark

Prins Jørgen af Danmark (i England kendt som Prince George of Denmark) (2. april 1653 – 28. oktober 1708) var en dansk prins, der var søn af Frederik 3. og Dronning Sophie Amalie. Han var britisk prinsgemal som ægtefælle til dronning Anne af Storbritannien.

Biografi 

Prins Jørgen blev født den 2. april 1653 på Københavns Slot som den tredje og yngste søn af Frederik 3. 
og dronning Sophie Amalie (født prinsesse af Braunschweig-Lüneburg). 
 
Han giftede sig med prinsesse Anne i 1683. Hun var datter af den katolske hertug af York, den senere kong Jakob 2. af England. Som protestant sluttede prins Jørgen sig i 1688-1689 til Vilhelm af Oraniens parti. Da Vilhelm blev konge af England, udnævnte han prins Jørgen til hertug af Cumberland. Da Anne blev dronning i 1702, udnævnte hun sin mand til storadmiral af Irland. 

I 1702-1708 var prins Jørgen også marineminister (Lord High Admiral). Efter prinsens død var dronning Anne marineminister i en kort periode. 

Hans ægteskab med Anne var lykkeligt, skønt 18 svangerskaber mellem 1684 og 1700 kun resulterede i én søn, William, hertug af Gloucester, som overlevede spædbarnsårene, kun for at dø af kopper i 1700 som 11-årig. Som det var tilfældet med mange andre medlemmer af de kongelige og adelen, er denne lave overlevelsesrate et ret stærkt indicium på, at prins Jørgen led af syfilis. En anden teori er, at Anne overførte hæmolytisk smitte til de nyfødte (rhesus-sygdommen).. Efter dronning Annes død tilfaldt den britiske trone kurfyrsten af Hannover.

Prins Jørgen døde 55 år gammel den 28. oktober 1708 på Kensington Palace i London.

Se også 
 Prins Jørgens March - et berømt musikstykke skrevet af Jeremiah Clarke til ære for Prins Jørgen.

 Prins Jørgens Gård - en plads mellem Christiansborg Slot og Christiansborg Slotskirke, beliggende på et sted hvor Christian 5. i 1670 gav ordre til at nedrive et ældre hus og opføre en staldbygning til brug for broderen prins Jørgen.

Referencer

Kilder 

 

Huset Oldenburg
Kongelige fra Storbritannien
Prinser fra Danmark
Kongelige fra Norge
Personer fra København
Hertuger af Cumberland
Danskere i 1600-tallet
Danskere i 1700-tallet
Riddere af Dannebrog (1671-1808)
Marineministre fra England
Lord Warden of the Cinque Ports
Lord High Admirals
Prinsgemaler
Riddere af Hosebåndsordenen
Perfect

"Perfect" er en sang skrevet af Billy Corgan og indspillet af Smashing Pumpkins. Det er den anden single fra bandets fjerde album Adore fra 1998. 

Singlen blev udgivet d. 7. september 1998 og udkom i både USA og Europa i modsætning til den første single fra Adore ("Ava Adore"), der kun udkom i Europa. Til trods for at "Perfect" blev markedsført massivt, blev den ikke det store hit. Det var intentionen, at enten "Crestfallen" eller "To Sheila" skulle have været udgivet som den tredje single fra Adore, men dette blev droppet pga. singlernes manglende succes og albummets skuffende pladesalg. 

Smashing Pumpkins spillede "Perfect" live i Saturday Night Live og ude på 53rd Street i New York under en udsendelse af David Lettermans show. 

I Danmark kom "Perfect" ind på P3's Tjeklisten som nummer 15 i september 1998. Ugen efter rykkede "Perfect" en plads op til nummer 14, og sangen er dermed den højestplacerede Smashing Pumpkins-sang på Tjeklisten nogensinde.

B-sider 

Der udkom to forskellige singler med hver deres b-sider.

Version 1

 "Summer"
 "Daphne Descends" (remix)

"Summer" er skrevet af James Iha, mens Kerry B. har remixet "Daphne Descends" fra selve albummet.

Version 2

 "Nellee Hooper Mix"
 "Nellee Hooper Instrumental"
 "Perfecto Mix"
 "Electro Breakbeat Mix"
 "Perfecto Dub"

Alle ovenstående tracks er remixes af "Perfect". Puff Daddy lavede også et remix af "Perfect", men dette er ikke inkluderet eller udgivet senere.

Musikvideo 

Musikvideoen til "Perfect" er et fortsættelse af musikvideoen til "1979". Bandet var i stand til at finde fire ud af de fem unge mennesker, der havde deltaget i optagelserne til bandets succesrige musikvideo fra 1996. Den femte var i fængsel. Ægteparret Jonathan Dayton og Valerie Faris, der også instruerede "1979", var atter hyret som intruktører. Videoen viser bandet optræde til en koncert med trommeslager Kenny Aronoff. De sange, der blev spillet til den "koncert", som musikvideoen er optaget under, er typisk nogle af bandets lidt mere hard rock-sange, som fx "Where Boys Fear to Tread", "Bodies" og "Pug", som bandet typisk ikke spillede ved koncerterne i 1998. Selve koncerten kan dog naturligvis ikke høres i musikvideoen. 

Smashing Pumpkins-sange
Sange fra 1998
The Everlasting Gaze

"The Everlasting Gaze" er en sang skrevet af Billy Corgan og indspillet af Smashing Pumpkins. Musikvideoen til sangen blev den første af tre fra albummet MACHINA/the Machines of God, der blev udgivet i 2000.

"The Everlasting Gaze" blev aldrig udgivet som cd-single, formentlig fordi sangen kunne downloades gratis fra bandets officielle hjemmeside i en kort periode, men der blev lavet en musikvideo, hvilket også har gjort, at mange regner "The Everlasting Gaze" som den første single fra albummet (i stedet for "Stand Inside Your Love", der blev udgivet som cd-single i februar 2000). "The Everlasting Gaze" blev også inkluderet på bandets Greatest Hits-plade Rotten Apples i 2001 sammen med de to officielle singler fra MACHINA/the Machines of God. 

I april 2000 udgav Billy Corgan et kassettebånd med titlen Friends and Enemies of Modern Music med forskellige demoer, heriblandt nummeret "Disco King", der var en meget tidlig udgave af, hvad der skulle blive "The Everlasting Gaze". Selv om de to versioner har mange ligheder, så indeholder originalen bl.a. en a capella-sektion. I 2008 blev "The Everlasting Gaze", sammen med bl.a. tre andre Smashing Pumpkins-sange G.L.O.W., 1979 og Today, udgivet i forbindelse med computerspillet Guitar Hero World Tour.

Musikvideo 
Musikvideoen blev vist første gang på MTV d. 9. december 1999. Den er instrueret af Jonas Åkerlund, der også senere instruerede musikvideoen til "Try, Try, Try". Melissa auf der Maur, bandets turnérende bassist, medvirker for første gang i én af bandets musikvideoer, selvom det er D'arcy Wretzky, der spiller bas på albummet. Auf der Maur medvirkede også senere i musikvideoen til "Stand Inside Your Love". 

Smashing Pumpkins-sange
Sange fra 1999
Stand Inside Your Love

"Stand Inside Your Love" er en sang skrevet af Billy Corgan og indspillet af Smashing Pumpkins. Sangen blev udgivet som den første officielle single fra albummet MACHINA/the Machines of God fra 2000. 

Singlen blev udgivet d. 21. februar 2000 og indeholdt b-siden "Speed Kills". Denne version af "Speed Kills" er dog ikke den samme, som blev udgivet på MACHINA II/Friends and Enemies of Modern Music i september 2000. Det var bandets første officielle singleudgivelse med Jimmy Chamberlin siden 1996. Billy Corgan dedikerede i august 2000 under en koncertoptagelse til VH1 Storytellers sangen til sin daværende kæreste Yelena Yemchuk, der i øvrigt spiller hovedrollen i musikvideoen. Det amerikanske rockband Say Anything spillede sangen live på deres seneste turné med Manchester Orchestra. 

"Stand Inside Your Love" blev et hit inden for alternativ amerikanske rockradio. Sangen gik ind som nummer to på den alternative amerikanske hitliste, og det var bandets fjerde top 2-hit – kun tre af singlerne fra Mellon Collie and the Infinite Sadness, "1979", "Bullet with Butterfly Wings" og "Thirty-three", havde tidligere røget op i top 2 på listen.

B-sider 

 "Speed Kills"

"Speed Kills" er skrevet af Billy Corgan og er den originale version – i modsætning til demoversionen, der blev udgivet på MACHINA II/Friends and Enemies of Modern Music i september 2000.

Musikvideo 

Musikvideoen er en hyldest til Salomé af Oscar Wilde. Hovedpersonen i videoen spilles af Billy Corgans daværende kæreste Yelena Yumchuk, som sangen også er dedikeret til. Derudover var det anden og sidste gang, at Melissa auf der Maur medvirkede i en af bandets musikvideoer. Bandet vandt prisen Most Visionary Video ved VH1 Fashion Awards 2000 for musikvideoen til "Stand Inside Your Love". Sharon Osbourne, der i en kort periode fungerede som bandets manager, udtrykte offentligt, at hun ikke brød sig om videoen og brugte det som argument for at stoppe samarbejdet med bandet senere hen.

Smashing Pumpkins-sange
Sange fra 2000
Try, Try, Try

"Try, Try, Try" er en sang skrevet af Billy Corgan og indspillet af Smashing Pumpkins. Det er den anden single fra albummet MACHINA/the Machines of God fra 2000. 

Singlen blev udgivet 11. september 2000, få dage efter at bandet havde udgivet 25 nye sange til fri downloadning på bandets hjemmeside (MACHINA II/Friends and Enemies of Modern Music). På MACHINA II var også inkluderet en anderledes version af "Try, Try, Try", der havde fået titlen "Try (alt.)" med en anden, men lignende tekst og musik. 

Musikvideoen, der var instrueret af Jonas Åkerlund, var den tredje i rækken af musikvideoer fra MACHINA/the Machines of God. Udover musikvideoen blev der også filmet en kortfilm med titlen Try, der illusterede indholdet af musikvideoen bedre og med en anden og mere tragisk afslutning.

B-sider 
 "Here's to the Atom Bomb"

"Here's to the Atom Bomb" er skrevet af Billy Corgan. Denne version er ikke den samme, som den, der blev udgivet på MACHINA II/Friends and Enemies of Modern Music et par dage tidligere.

Smashing Pumpkins-sange
Sange fra 2000
Untitled

"Untitled" er en sang skrevet af Billy Corgan og indspillet af Smashing Pumpkins. Sangen blev udgivet som single i forbindelse med udgivelsen af Greatest Hits-pladen Rotten Apples i november 2001. En liveoptagelse blev også inkluderet på live-dvd'en If All Goes Wrong i 2008. 

Singlen blev udgivet på cd d. 5. november 2001, og selv om dette var den første officielle udgivelse af sangen, havde den været til fri downloadning på bandets hjemmeside i næsten et år på dette tidspunkt. "Untitled" blev indspillet i november 2000 af bandets tre tilbageværende originale medlemmer – Billy Corgan (sang og guitar), James Iha (guitar og bas) og Jimmy Chamberlin (trommer). De var gået i studiet en sidste gang for at indspille et sidste nummer. Sangen blev d. 29. november 2000 spillet i radioen første gang i forbindelse med bandets sidste koncerter i Chicago, USA, og senere kunne man downloade den fra bandets officielle hjemmeside.

Hverken D'Arcy Wretzky eller bandets turnérende bassist Melissa Auf der Maur var med til indspilningen af "Untitled". Det var derfor James Iha, som spillede basstykket i denne sang, selv om man kan se Billy Corgan arbejde med en bas i musikvideoen, der er fra optagelsen af sangen.

B-sider 

 "Try" (alt. version)
 "Age of Innocence" (early version)

Begge sange er skrevet af Billy Corgan og er outtakes fra indspilningerne til MACHINA/The Machines of God.

Musikvideo 

Der blev lavet to musikvideoer til "Untitled". Den første var en blanding af forskellige optagelser gennem bandets karriere fra 1988 til 2000 og blev vist på tv i løbet af sommmeren 2001. Den anden blev udgivet på bandets Greatest Hits Video Collection i november 2001 sammen med bandets andre videoer. Denne indeholder optagelser af indspilningerne af "Untitled" året forinden. Musikvideoen blev instrueret af Bart Lipton og Mark Imgrund.

Live 

Da "Untitled" blev skrevet og indspillet blot et par uger inden Smashing Pumpkins spillede deres afskedskoncert d. 2. december 2000, nåede bandet ikke at spille sangen live. Men i 2007 blev bandet genoplivet og ved den første Smashing Pumpkins-koncert i næsten syv år, spillede bandet "Untitled" som et af ekstranumrene og fik dermed debuteret sangen live. Siden har bandet haft sangen med på sætlisterne indimellem, og en liveoptagelse af "Untitled" fra sommeren 2007 blev endda inkluderet på live-dvd'en If All Goes Wrong, der blev udgivet d. 11. november 2008.

Smashing Pumpkins-sange
Lykken er en underlig fisk

Lykken er en underlig fisk er en dansk film fra 1989, skrevet og instrueret af Linda Wendel.

Medvirkende
Stine Bierlich
Helle Ryslinge
Lars Knutzon
Ole Ernst
Pelle Koppel
Lise Schrøder
Jens Jørn Spottag
Carsten Bang
Mogens Brix-Pedersen
Marianne Moritzen
Beatrice Palner
Fritze Hedemann

Eksterne henvisninger 
 

Danske film fra 1989
Film instrueret af Linda Wendel
Robertprisen for årets musik
Ego Brønnum-Jacobsen

Ego Brønnum-Jacobsen (24. marts 1905 i København – 25. marts 1978 på Frederiksberg) var en dansk skuespiller.

Han debuterede i 1924 på Scala, arbejdede på Odense Teater 1927-1932 og igen 1936-1941. I sidstnævnte periode var han tillige teatrets pressesekretær.

Han blev siden engageret til Det ny Teater, Dansk Skolescene og Folketeatret.

Efter 2. verdenskrig optrådte han en del år som klovn i udenlandske cirkusarenaer.

Fra 1960 var han ansat ved Det Kongelige Teaters regissørkontor.

Filmografi i udvalg 
 Københavnere – 1933
 Week-End – 1935
 Giftes-nej tak – 1936
 Plat eller krone – 1937
 Balletten danser – 1938
 Natekspressen (P. 903) – 1942
 Baby på eventyr – 1942
 Vi kunne ha' det så rart – 1942
 Ta' briller på – 1942
 Moster fra Mols – 1943
 De tre skolekammerater – 1944
 En ny dag gryer – 1945
 Op med lille Martha – 1946
 Far betaler – 1946
 De pokkers unger – 1947
 Lykke på rejsen – 1947
 Op og ned langs kysten – 1950
 Lynfotografen – 1950
 Dorte – 1951
 Unge piger forsvinder i København – 1951
 Mød mig på Cassiopeia – 1951
 Hejrenæs – 1953
 Det er så yndigt at følges ad – 1954
 Bruden fra Dragstrup – 1955
 Kristiane af Marstal – 1956
 Mig og min familie – 1957
 Lån mig din kone – 1957
 Mariannes bryllup – 1958
 Vi er allesammen tossede – 1959
 Tre må man være – 1959
 Paw – 1959
 Helle for Helene – 1959
 Panik i paradis – 1960
 Soldaterkammerater på efterårsmanøvre – 1961
 Een blandt mange – 1961
 Mine tossede drenge – 1961
 Komtessen – 1961
 Landsbylægen – 1961
 Mig og min lillebror – 1967
 Olsen-banden – 1968
 Rektor på sengekanten – 1972

Eksterne henvisninger 
 
 

Personer fra København
Skuespillere fra Danmark
Khalid bin Barghash af Zanzibar

Sayyid Khalid bin Barghash al-Busaid (1874 – 1927) (ar.: خالد بن برغش البوسعيد) var den sjette sultan af Zanzibar og ældste søn af Sayyid Barghash bin Said Al-Busaid, den anden sultan af Zanzibar. Da hans onkel Hamad bin Thuwaini af Zanzibar døde (muligvis forgiftet af Khalid), tog Khalid magten og herskede over Zanzibar 25. august – 27. august 1896. Briterne nægtede imidlertid at anerkende ham og greb ind. Den engelsk-zanzibariske krig regnes som regel for verdenshistoriens korteste – efter 45 minutters bombardement opgav zanzibarerne (nogle kilder siger 36 minutter). 

Khalid flygtede fra paladset til det tyske konsulat, hvorfra han blev udsmuglet til Tysk Østafrika, hvor han fik politisk asyl. Under 1. verdenskrig blev han taget til fange af briterne i Dar es Salaam i 1916 og sendt i eksil på Seychellerne og Sankt Helena før han fik lov til at vende tilbage til Østafrika. Han døde i Mombasa i 1927.

Kilde 

Regenter
Khalid bin Barghash af Zanzibar
Mimi Heinrich

Mimi Heinrich (født 1. november 1936 i København, død 31. maj 2017) var en dansk skuespillerinde.

Hun afsluttede den toårige skuespilleruddannelse på Det ny Teaters elevskole i 1957 og debuterede på Det ny Teater. Hun optrådte bl.a. i Cirkusrevyen og på Ungdommens Teater, ligesom hun har medvirket i en række film fra 1954 til 1965. 

1962 – 1974 var hun bosat i Hollywood.

Mimi Heinrich udgav romanen En by i sort og hvidt (1970), digtsamlingen Her bor vi og her er dejligt (1981) samt cd'en Sangen er et eventyr: Sange over H. C. Andersens eventyr (1994) med tekst af Mimi Heinrich til musik af hendes søn Frederik Magle.

Mimi Heinrich var gift tre gange. Første gang med den amerikanske forfatter Kells Elvins, der døde i 1962. Efter hans død giftede hun sig med amerikaneren Joseph Dubin, leder af den juridiske afdeling ved filmselskabet Universals. Efter skilsmisse og hjemkomst til Danmark bosatte hun sig i Stubbekøbing på Falster og giftede sig med den danske maler og billedhugger Christian Reesen Magle, med hvem hun fik sønnen, organist og komponist Frederik Reesen Magle.

Udvalgt filmografi

Referencer

Eksterne henvisninger 
 
 

Skuespillere fra Danmark
Jernved

Jernved kan henvise til flere stednavne:
 Jernved (Esbjerg Kommune) – en bebyggelse og et ejerlav i Esbjerg Kommune
 Jernved (Slesvig), på tysk Dänischer Wohld, en egn i Sydslesvig.
Jernved (Esbjerg Kommune)

Jernved er en landsby i Sydvestjylland med , beliggende i Jernved Sogn, ca. 7 kilometer sydøst for Bramming og 26 kilometer fra Esbjerg. Byen ligger i Esbjerg Kommune og tilhører Region Syddanmark.

Jernved havde tidligere en skole til 6. klassetrin, men skolen er i dag lukket. Det samme gælder bageren og Brugsen.

Den ligger nær stationsbyen Gredstedbro.

Byen er dannet af landsbyerne Jernved og Jernvedlund.

Kendte personer fra Jernved 
 Peter Ingwersen, førstelærer og medstifter af Tjæreborg Rejser

Eksterne henvisninger 
 Jernved-Jernvedlund.dk

Kilder 

Byer i Esbjerg Kommune
Gredstedbro

Gredstedbro er en stationsby i Sydvestjylland med , beliggende i Jernved Sogn ved Kongeåen og primærrute 11. Byen ligger i Esbjerg Kommune og tilhører Region Syddanmark.

Gredstedbro har bl.a. kirke, skole samt hotel. Dertil kommer en hal med tilhørende motionscenter, squashbane og fire store fodboldbaner.

Fra stationsbyen er der 9 kilometer til Ribe, godt 10 til Bramming og 20 til Esbjerg.

I 1945 fandt man tre rester af et skib fra 600-tallet, der er et trin mellem skibstypen fra Nydambåden og vikingeskibene, som har fået navnet Gredstedbroskibet.

Fodboldspilleren John Lauridsen, håndboldspilleren Henrik Møllgaard og VUs tidligere næstformand Jan Lauridsen kommer alle fra byen

Foreninger i Gredstedbro 
 Gredstedbro Boldklub
 Kongeå Håndbold Klub
 Husmoderforeningen
 Kongeå Squash Klub

Kilder

Eksterne henvisninger 
 Esbjerg Kommune

Byer i Esbjerg Kommune
Mosbjerg

Mosbjerg er en landsby i Vendsyssel med , beliggende i Mosbjerg Sogn. Landsbyen hører til Hjørring Kommune og ligger i Region Nordjylland.

Mosbjerg er lokalcenter for kommunens nordøstlige del, og har bl.a. kirke (se Mosbjerg Kirke), ældrecenter, brugsforening og landsbyordning med skole, skolefritidsordning og børnehave.

Nord for Mosbjerg ligger herrregården Eskær. Desuden ligger frilandsmuseet Landskabs- og Landbrugsmuseet tæt ved.

Kilder 

Byer i Hjørring Kommune
Mikael Gam

Mikael Gam (født 14. februar 1901 i Sinding, død 24. maj 1982 i Virum) var dansk lærer, politiker for Grønland og minister.

Gam blev født i Sinding ved Silkeborg som søn af gårdejer Andreas Gam (død 1935) og hustru Dagmar f. Petersen.
Gam var ved landvæsenet indtil 1920. I 1924 fik han lærereksamen i Silkeborg. Han giftede sig 14. juli 1925 med Helga Gam, født 10. juli 1906 i Vitved ved Skanderborg, datter af førstelærer Andreas Mikkelsen (død 1937) og hustru Karen f. Jakobsen (død 1946).

Han startede som lærer i Uge ved Tinglev 1924-25. Herefter var han seminarielærer i Godthaab, Grønland 1925-28. Han blev derefter efterskoleforstander i Egedesminde, nuværende Aasiaat 1928-48. I Aasiaat er skolen Gammeqarfik opkaldt efter Gam. I denne periode virkede han også som skolekonsulent for Nordgrønland 1931-48. Derefter var han sagkyndig ved grønlandskommissionen 1948-50. Yderligere tillidshverv: Tillidsmand for Grønland for komitéen til grønlænderinders uddannelse fra 1928; medl. af skoledirektionen for Grønland og af Grønlands kulturelle råd fra 1950; af landsrådet valgt domsmand i Grønlands Landsret fra 1951; medlem af Arktisk Instituts råd fra 1955.

Gam var fra 1950 i 11 år Grønlands første skoledirektør — og 1960-64 minister for Grønland. Gam har ofte fremhævet, at det største kulturelle fremskridt i Grønland var indførelsen af det elektriske lys — han tænkte på tranlampernes svage lys og besværet med dem.

Ved valget i 1960 manglede Socialdemokratiet og De Radikale et mandat i at have flertal i Folketinget, og Kampmann gjorde da det nyvalgte grønlandske folketingsmedlem Mikael Gam, som stod uden for partierne, til Grønlandsminister. Da Gam næppe ville stemme imod en regering, som han selv var medlem af, havde Kampmann sikret sig sit flertal. De Konservative protesterede ved udnævnelsen og næsten hver gang Gam stemte, men han blev siddende som minister i fire år. 

 Minister for Grønland i Regeringen Viggo Kampmann II fra 18. november 1960 til 3. september 1962
 Minister for Grønland i Regeringen Jens Otto Krag I fra 3. september 1962 til 26. september 1964

Referencer

Eksterne henvisninger 
 

Grønlandsministre fra Danmark
Politikere fra Grønland
Skolefolk fra Danmark
Kommandører af Dannebrog
Tidligere folketingsmedlemmer fra Grønland
Løsgængere i Folketinget i 1900-tallet
Folketingsmedlemmer i 1960'erne
Personer i Dansk Biografisk Leksikon
Personer i Kraks Blå Bog (afdøde)
Ugilt

Ugilt er en lille bebyggelse i Ugilt Sogn, Hjørring Kommune. Bebyggelsen ligger i Region Nordjylland. 

Sognets hovedby og lokalcenter er Lørslev. 

I Ugilt ligger Ugilt Kirke og præstegård. Sidstnævnte er tidl. statsminister Niels Neergaards fødehjem. Den lærde præst Frands Mikkelsen Vogelius havde sit navn efter sognet.

Lokaliteter i Hjørring Kommune